Калуђер
Калуђер 

Дан свеж, тих, топал:
Зраци, ко опал
преливају се,
и благо носе;
увлаче у се
дажд, кише, росе.

Из двора, где су
Младост и Јутро
у братском колу
провели данас
време у плесу - 
падаху на нас
шумови тихи:

- Некад, у болу,
овуда јесу
ницали страшни
греси, што стоје
ко смрт, за леђи;
калуђер један
удавио је
своју метресу...

Зраци, ко опал,
преливају се.
Дан свеж, тих, топал.

Душан Васиљев

Српска уметничка поезија